b'\n_START_ARTICLE_\nBeaver Island (Michiganj\xc3\xa4rvi)\n_START_PARAGRAPH_\nBeaver Island on Yhdysvaltojen Suuriin j\xc3\xa4rviin\xc2\xa0kuuluvan Michiganj\xc3\xa4rven\xc2\xa0pohjoisosassa sijaitsevan Beaver Islandin\xc2\xa0saariston suurin saari. Se oli 1800-luvun puoliv\xc3\xa4liss\xc3\xa4 lyhyen aikaa\xc2\xa0James Strangin johtaman, mormoneista eriytyneen strangiittikirkon j\xc3\xa4senten ihanneyhdyskunta. Nykyisin Beaver Island on suosittu purjehdus-, matkailu- ja lomailukohde._NEWLINE_Beaver Island sijaitsee\xc2\xa051\xc2\xa0kilometri\xc3\xa4 luoteeseen\xc2\xa0Charlevoix\xe2\x80\x99n kaupungista ja kuuluu Charlevoix\xe2\x80\x99n piirikuntaan. Saarelle p\xc3\xa4\xc3\xa4see vain autolautalla, veneell\xc3\xa4 tai lentokoneella. Saarella on kaksi lentokentt\xc3\xa4\xc3\xa4, julkinen (KSJX) ja yksityinen Welke Airport (6Y8).\n_START_SECTION_\nHistoriaa\n_START_PARAGRAPH_\nOttawa-intiaanien tiedet\xc3\xa4\xc3\xa4n k\xc3\xa4ytt\xc3\xa4neen saarta kalastustukikohtana jo noin 2\xc2\xa0000 vuotta sitten. Vuonna 1871 arkeologi Henry Gillman l\xc3\xb6ysi hautakummuista taitavia k\xc3\xa4sity\xc3\xb6esineit\xc3\xa4. 1800-luvun alussa saaren intiaanien joukkoon alkoi asettua eurooppalaisper\xc3\xa4isi\xc3\xa4 mets\xc3\xa4st\xc3\xa4ji\xc3\xa4 ja kalastajia. Vuonna 1832 pappi Frederic Baraga viipyi intiaanien parissa l\xc3\xa4hetysty\xc3\xb6ss\xc3\xa4. Vuosisadan puoliv\xc3\xa4liss\xc3\xa4 saarelle alkoi asettua yh\xc3\xa4 enemm\xc3\xa4n mormonitaustaisia strangiitteja, joiden johtaja James Strang julistautui uskontokunnan kuninkaaksi. Moniavioisuutta harjoittanut ihanneyhdyskunta alkoi rakoilla ja joutua riitoihin eriuskoisten kanssa. Vuonna 1856 Strang murhattiin ja yhdyskunta karkotettiin saarelta vain kahdeksan vuoden j\xc3\xa4lkeen. Seuraavaksi saarelle alkoi asettua irlantilaistaustaisia kalastajia ja muita Irlannin suurta n\xc3\xa4l\xc3\xa4nh\xc3\xa4t\xc3\xa4\xc3\xa4 paenneita siirtolaisia erityisesti Donegalin kreivikunnasta.\xc2\xa0Saaren eristyneisyys sai aikaan, ett\xc3\xa4\xc2\xa0iiri\xc2\xa0oli vuosikymmeni\xc3\xa4 saaren p\xc3\xa4\xc3\xa4kieli. 1880-luvun puoliv\xc3\xa4liss\xc3\xa4 Beaver Islandista oli tullut Yhdysvaltojen t\xc3\xa4rkein ja yksi koko maailman suurimmista j\xc3\xa4rvikalan tuotantopaikoista._NEWLINE_Saariyhdyskunnan lyhytaikaisen \xe2\x80\x9dkuninkaan\xe2\x80\x9d James Strangin lis\xc3\xa4ksi saaren merkkihenkil\xc3\xb6it\xc3\xa4 olivat katolinen pappi\xc2\xa0Peter Gallagher, joka oli vuodesta 1865 vuoteen 1898 saaren v\xc3\xa4rik\xc3\xa4s ja karismaattinen johtaja,\xc2\xa0sek\xc3\xa4\xc2\xa0Leo Tolstoin oppilaana ollut ven\xc3\xa4l\xc3\xa4inen kirjailija ja pasifisti\xc2\xa0Feodor Protar, joka toimi saarella l\xc3\xa4\xc3\xa4k\xc3\xa4rin\xc3\xa4 vuodesta 1893 kuolemaansa 1925 asti._NEWLINE_Kalastuksen ohella mets\xc3\xa4isen saaren toiseksi p\xc3\xa4\xc3\xa4elinkeinoksi tuli puunkorjuu. Vuonna 1901 muodostettu Beaver Island Logging Company rakensi saarelle puutavarasatamia, asuintiloja ja rautateit\xc3\xa4. 1900-luvulle tultaessa sek\xc3\xa4 kalakanta ett\xc3\xa4 mets\xc3\xa4varat alkoivat nopeasti v\xc3\xa4het\xc3\xa4 yli, ja saareen ryhdyttiin houkuttelemaan matkailijoita. 1940-luvulla matkailu oli jo saaren suurin elinkeino, mutta varsinainen matkailuelinkeinon loistokausi alkoi vasta 1970-luvulla.\n_START_SECTION_\nMaantiedett\xc3\xa4\n_START_PARAGRAPH_\nBeaver Island on pohjois-etel\xc3\xa4suunnassa 21\xc2\xa0kilometri\xc3\xa4 pitk\xc3\xa4 ja l\xc3\xa4nsi-it\xc3\xa4suunnassa 5\xe2\x80\x9310 kilometri\xc3\xa4 leve\xc3\xa4. Sen pinta-ala on\xc2\xa0144,45 neli\xc3\xb6kilometri\xc3\xa4, ja vakituisia asukkaita\xc2\xa0vuoden 2010 v\xc3\xa4est\xc3\xb6nlaskennan\xc2\xa0mukaan oli 657. Saaren suurin taajama on James Strangin mukaan nimens\xc3\xa4 saanut\xc2\xa0St. James saaren pohjoisk\xc3\xa4rjess\xc3\xa4, jossa asuu yli puolet asukkaista. Muu osa saaresta muodostaa Peaine-nimisen township-alueen. Saaren ymp\xc3\xa4rill\xc3\xa4 on asumattomia pienempi\xc3\xa4 saaria kuten\xc2\xa0Garden Island, High Island\xc2\xa0ja\xc2\xa0Hog Island._NEWLINE_Beaver Islandilla on useita pieni\xc3\xa4 j\xc3\xa4rvi\xc3\xa4, kuten Lake Geneserath kaakossa, Greenes Lake ja Fox Lake saaren keskiosissa, sek\xc3\xa4 pohjoisosan Font Lake, Egg Lake, Round Lake ja Barneys Lake. Jordan Riverlaskee saaren it\xc3\xa4puolelle ja Iron Ore Creek etel\xc3\xa4puolelle.\n_START_SECTION_\nSaaren elinkeinot\n_START_PARAGRAPH_\nKalastuksen, mets\xc3\xa4nhoidon ja maanviljelyn on saaren p\xc3\xa4\xc3\xa4elinkeinona syrj\xc3\xa4ytt\xc3\xa4nyt matkailu. Saari on vapaa-ajanpurjehtijoiden suosittu kohde, jossa on uimarantoja, luontopolkuja, hotelleja, ravintoloita ja golfkentt\xc3\xa4._NEWLINE_Central Michigan Universityll\xc3\xa4 on saarella tutkimusasema.\n_START_SECTION_\nLiikenneyhteydet\n_START_PARAGRAPH_\nBeaver Islandille lent\xc3\xa4\xc3\xa4 kaksi lentoyhti\xc3\xb6t\xc3\xa4,\xc2\xa0Island Airways ja\xc2\xa0Fresh Air Aviation,\xc2\xa0pienill\xc3\xa4 6\xe2\x80\x9310 hengen potkurikoneilla\xc2\xa0Charlevoix\xe2\x80\x99sta. Kaupungista kulkevat saareen my\xc3\xb6s Beaver Island Boat Companyn autolautat huhtikuusta joulukuuhun.'